
RAPORT COMUN

asupra proiectului de Lege pentru ratificarea Tratatului de la Lisabona de modificare a Tratatului privind Uniunea Europeană şi a Tratatului de instituire a Comunităţii Europene, semnat la Lisabona la 13 decembrie 2007


Urmare  Decretului Preşedintelui României nr.2 din 8 ianuarie 2008 pentru supunerea spre ratificare Parlamentului a Tratatului de la Lisabona de modificare a Tratatului privind Uniunea Europeană şi a Tratatului de instituire a Comunităţii Europene, semnat la Lisabona la 13 decembrie 2007,  transmis cu adresa  P.L.x 1/10.01.2008, Comisia  juridică, de disciplină şi imunităţi a Camerei Deputaţilor şi Comisia juridică, de numiri, disciplină, imunităţi şi validări a Senatului României s-au întrunit în şedinţă comună, în ziua de 29 ianuarie 2008, potrivit art.10 şi art.12 din Regulamentul şedinţelor comune ale Camerei Deputaţilor şi Senatului, la sediul  Camerei Deputaţilor, pentru a examina proiectul de Lege pentru ratificarea Tratatului de la Lisabona de modificare a Tratatului privind Uniunea Europeană şi a Tratatului de instituire a Comunităţii Europene, semnat la Lisabona la 13 decembrie 2007.

Conform prevederilor  art.148 alin.(1) şi alin.(3) din Constituţia României, republicată, „Aderarea României la tratatele constitutive ale Uniunii Europene, în scopul transferării unor  atribuţii către instituţiile comunitare, precum şi al exercitării în comun cu celelalte state  membre a competenţelor prevăzute în aceste tratate, se face prin lege adoptată în şedinţa comună a Camerei Deputaţilor şi Senatului, cu o majoritate de două treimi din numărul  deputaţilor şi senatorilor”. 


Consiliul Legislativ a avizat favorabil proiectul de lege, conform  avizului nr. 1770/19.12.2007.
 Proiectul de lege supus examinării are ca obiect de reglementare ratificarea Tratatului de la Lisabona de modificare a Tratatului privind Uniunea Europeană şi a Tratatului de instituire a Comunităţii Europene, semnat la Lisabona la 13 decembrie 2007.



La dezbaterea proiectului de lege a participat, în conformitate cu prevederile art.51 şi 52 din Regulamentul Camerei Deputaţilor, domnul Mihai Voicu, ministru pentru relaţia cu Parlamentul.

În urma  examinării proiectului de lege, a expunerii de motive la proiectul de lege şi a avizului Consiliului Legislativ, membrii celor două comisii  au constatat următoarele:

· Tratatul de la Lisabona, din 13 decembrie 2007, nu înlocuieşte tratatele actuale, ci doar le modifică. Astfel, el cuprinde două clauze de amendare a Tratatului privind Uniunea Europeană şi respectiv a Tratatului de instituire a Comunităţii Europene, care va fi redenumit „Tratatul privind funcţionarea Uniunii Europene”; 
· cele două tratate, astfel cum  au fost modificate, vor avea o valoare juridică egală;

·  printre modificările cele mai importante operate prin Tratatul de la Lisabona sunt:
- consacrarea expresă a personalităţii juridice a Uniunii Europene;

- conferirea de valoare juridică obligatorie Cartei drepturilor fundamentale;

             - stabilirea unei diviziuni clare a competenţelor între Uniune şi statele membre;

             - o serie de modificări instituţionale;

             - consolidarea rolului parlamentelor naţionale;

             - extinderea votului cu majoritate calificată la mai multe domenii;

             - introducerea sistemului dublei majorităţi pentru adoptarea deciziilor în cadrul Consiliului începând cu anul 2014;

             - clauza de solidaritate în domeniul energetic şi în caz de atacuri teroriste.

 În urma dezbaterilor şi a opiniilor exprimate de către membrii celor două comisii, s-a hotărât, cu unanimitatea de voturi a celor prezenţi, să se supună plenului Camerelor reunite, spre dezbatere şi adoptare, proiectul de Lege pentru ratificarea Tratatului 
   Potrivit conţinutului Tratatului, proiectul de lege face parte din categoria legilor organice.

                    PREŞEDINTE,


            PREŞEDINTE,



                    Sergiu Andon 


            Peter Kovacs Eckstein

